OBH 3437/2000.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	A panaszos 2000. júliusában amiatt fordult hozzám, hogy 1993-ban vásárolt ingatlanára a Dunakeszi Földhivatal nem jegyezte be a tulajdonjogát. Minden szükséges okiratot benyújtott a Földhivatalba és várta az intézkedést. 1997-ig évente két alkalommal bent járt a földhivatalban és ígéretet kapott arra, hogy tulajdonjogát bejegyzik. Erre azonban a panasz benyújtásáig nem került sor. Kérte a segítségemet ahhoz, hogy tulajdonjogát az ingatlan-nyilvántartásba bejegyezzék.

Érintett alkotmányos jogok
•	A  Magyar Köztársaság független demokratikus jogállam. A jogállamiságból következik a jogbiztonsághoz való jog, az ügyfélnek az a joga, hogy a közigazgatási szervek kérelmében a törvényes határidőn belül intézkedjenek.  [Alkotmány 2. § (1) bekezdés]
•	A Magyar Köztársaság biztosítja a tulajdonhoz való jogot. A tulajdonjog az ingatlan-nyilvántartásba való bejegyzéssel keletkezik A földhivatalhoz benyújtott adás-vételi  szerződést, amennyiben az intézkedésnek akadálya nincs, az ingatlan-nyilvántartásba be kell jegyezni. [Alkotmány 13. § (1) bekezdés]

A megállapított tényállás, a vizsgálat megállapításai:
	A panasszal kapcsolatban hivatalom tájékoztatást kért a Pest megyei Földhivatal vezetőjétől. Válasza szerint a panaszos a Váci Földhivatal Dunakeszi Kirendeltségéhez (továbbiakban: Földhivatal) az 57.025/1993. iktatószám alatt nyújtotta be az adásvételi szerződést, melyet a tulajdoni lapon széljegyeztek. Az iratokat azonban a Földhivatalnál szorgos keresés ellenére sem találták. Augusztus 28-án a Földhivatal az iratok pótlására intézkedést tett. Rangsorban a panaszos kérelmének elintézése következett, ezért a hivatalvezető ígéretet tett arra, hogy az iratok pótlását követően a panaszos tulajdonjogát nyomban bejegyzik. Arról a Pest-megyei Földhivatal vezetője nem tett említést, hogy a panaszos iratait mióta nem találják.
	Október 18-án a Pest megyei Földhivatal vezetője arról tájékoztatott, hogy a panaszos tulajdonjogát az ingatlan-nyilvántartásba a 67.697/2000. számon bejegyezték. A bejegyzési határozat szerint, még az adásvételi szerződésben szereplő eladók, akik öröklés jogcímén szerezték az ingatlant, sem voltak bejegyezve a nyilvántartásba.  A hagyatékátadó végzéssel azonban igazolták tulajdonjogukat, így már a panaszost jegyezték be a nyilvántartásba. A panaszos sérelme ezzel orvoslást nyert.
	Nem hagyhatom figyelmen kívül azonban, hogy a tulajdonjog bejegyzésre hét évig nem került sor, és a Földhivatal a panaszos személyes érdeklődését követően egy alkalommal sem intézkedett. Megállapítom, hogy a Földhivatal mulasztásával a fent említett alkotmányos jogokkal összefüggésben visszásságot okozott. A jövőbeni hasonló esetek elkerülése érdekében a következő ajánlást teszem:

Felkérem a Pest megyei Földhivatal vezetőjét, tegyen intézkedéseket annak érdekében 
•	hogy az ügyeket a Dunakeszi Kirendeltségen a törvényes határidőn belül intézzék el;
•	hogy az ügyfél által szóban bejelentett sürgetésről minden esetben készítsenek feljegyzés, és azt intézkedés céljából csatolják a bejegyzési kérelmet tartalmazó ügyirathoz;
•	határozza meg az elveszett iratok pótlása érdekében teendő intézkedéseket.

Budapest, 2000. november 8.

Gönczöl Katalin